SET ปิดพุ่งกระฉูด 37 จุด แวลู่หนาแน่น 1.22 แสนลบ. หลัง Fund Flow ไหลเข้า รับเศรษฐกิจฟื้น
SET ปิดพุ่งกระฉูด 37 จุด แวลู่หนาแน่น 1.22 แสนลบ. หลัง Fund Flowd ไหลเข้า รับเศรษฐกิจฟื้น โดยดัชนีปิดตลาดวันนี้ ที่ระดับ 1,411.01 จุด บวก 36.83 จุด หรือ 2.68% มูลค่าการซื้อขาย 1.22 แสนล้านบาท
4 มิ.ย. 2563

ผู้สื่อข่าวรายงานว่า ดัชนีปิดตลาดวันนี้ ที่ระดับ 1,411.01 จุด บวก 36.83 จุด หรือ 2.68% มูลค่าการซื้อขาย 1.22 แสนล้านบาท โดยมูลค่าซื้อขายทำจุดสูงสุดในรอบ 1 ปี นับตั้งแต่มูลค่าซื้อขายอยู่ที่ระดับ 2.04 แสนล้านบาท เมื่อวันที่ 28 พ.ค.62
10 หุ้นดันดัชนีวันนี้

ด้าน นายวีระวัฒน์ วิโรจน์โภคา ผู้อำนวยการฝ่ายวิเคราะห์หลักทรัพย์ บล.ฟินันเซีย ไซรัส เปิดเผยว่า ตลาดหุ้นไทยวันนี้บวกได้แข็งแรงกว่าตลาดหุ้นในภูมิภาคเอเชียที่ปรับตัวขึ้นมาไม่มากเท่า เนื่องจากตลาดบ้านเราบวกชดเชยวานนี้ที่หยุดทำการแต่ตลาดต่างประเทศปรับตัวขึ้นมาได้ดี ปัจจัยหลักได้รับแรงหนุนจาก Fund Flow ไหลเข้าต่อเนื่อง และยังมีความคาดหวังเศรษฐกิจฟื้นตัวหลังจาการทยอยคลายล็อกดาวน์กิจกรรมต่าง ๆ รวมถึงปัญหาภายในสหรัฐช่วยให้การทำสงครามการค้ากับจีนชะงักไปในช่วงนี้ อีกทั้งตัวเลขเศรษฐกิจสหรัฐฯ และจีน ก็ออกมาดีด้วย
ทั้งนี้ ตลาดบ้านเราได้รับแรงหนุนจากหุ้นในกลุ่มแบงก์ที่ขึ้นนำตลาดฯ เนื่องจากราคาหุ้นยัง Laggard และเป็นหุ้นบิ๊กแคปที่คาดว่าจะเป็นเป้าหมายของนักลงทุนต่างชาติที่กลับเข้ามาลงทุน ขณะที่หุ้นกลุ่มพลังงานยังมีความไม่แน่นอนจากการประชุมกลุ่มโอเปกประเด็นการยืดระยะเวลาการลดกำลังการผลิตน้ำมันออกไป อย่างไรก็ดี ให้จับตาการประชุมธนาคารกลางยุโรป (ECB) ในวันนี้ และตัวเลขการจ้างงานนอกภาคเกษตรของสหรัฐฯในวันพรุ่งนี้
สำหรับแนวโน้มการลงทุนในวันพรุ่งนี้ (5 มิ.ย.) นายวีระวัฒน์ กล่าวว่า ตลาดอาจพักตัวบ้างหลังขึ้นไปมากแล้ว โดยให้แนวรับ 1,400-1,395 จุด ส่วนแนวต้าน 1,410-1,430 จุด
ตลาดหุ้นเอเชีย
